ประกาศคณะกรรมการกํากับหลักทรัพย์และตลาดหลักทรัพย์

ที่ กธ/ข/ด/น.  16/2553

เรื่อง  การกําหนดค่าธรรมเนียมการประกอบกิจการตามที่ได้รับใบอนุญาต

------------------------------------------------

อาศัยอํานาจตามความในมาตรา 14(2) แห่งพระราชบัญญัติหลักทรัพย์และตลาดหลักทรัพย์พ.ศ. 2535  อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ออกข้อกําหนดไว้ดังต่อไปนี้


ข้อ ๑ ให้ยกเลิก 

(1)  ประกาศคณะกรรมการกํากับหลักทรัพย์และตลาดหลักทรัพย์ ที่ กธ/น/ย. 47/2546  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 30 ธันวาคม พ.ศ. 2546 

(2)  ประกาศคณะกรรมการกํากับหลักทรัพย์และตลาดหลักทรัพย์ ที่ กธ/น/ย/ข. 28/2547  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต (ฉบับที่ 2) ลงวันที่ 27 พฤษภาคม พ.ศ. 2547 

(3)  ประกาศคณะกรรมการกํากับหลักทรัพย์และตลาดหลักทรัพย์ ที่ กธ/น/ย/ข. 43/2547  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต (ฉบับที่ 3) ลงวันที่ 24 สิงหาคม พ.ศ. 2547 

(4)  ประกาศคณะกรรมการกํากับหลักทรัพย์และตลาดหลักทรัพย์ ที่ กธ/น/ย/ข. 42/2549  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต (ฉบับที่ 4) ลงวันที่ 4 ธันวาคม พ.ศ. 2549 


ข้อ ๒ ในประกาศนี้

(1)  “ผู้ได้รับใบอนุญาต”  หมายความว่า   ผู้ได้รับใบอนุญาตตามที่กําหนดในข้อ 3

(2)  “ค่าธรรมเนียม” หมายความว่า   ค่าธรรมเนียมการประกอบกิจการตามที่ได้รับใบอนุญาต

(3)  “รายได้” หมายความว่า   รายได้ก่อนหักค่าใช้จ่ายจากการประกอบกิจการตามที่ได้รับใบอนุญาต


ข้อ ๓ ประกาศนี้ให้ใช้บังคับกับผู้ได้รับใบอนุญาตประกอบกิจการประเภทดังต่อไปนี้

(1)  ใบอนุญาตประกอบธุรกิจหลักทรัพย์ทุกประเภท ยกเว้นใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์อันเป็นตราสารแห่งหนี้และประเภทกิจการการยืมและให้ยืมหลักทรัพย์

(2)  ใบอนุญาตการให้บริการเป็นนายทะเบียนหลักทรัพย์


หมวด ๑ การชําระค่าธรรมเนียม

------------------------------------


ข้อ ๔ ให้ผู้ได้รับใบอนุญาตชําระค่าธรรมเนียมต่อสํานักงานตามประเภทกิจการที่ได้รับใบอนุญาตตามอัตราที่กําหนดในส่วนที่ 1 หรือส่วนที่ 2 แล้วแต่กรณี และหากผู้ได้รับใบอนุญาตประกอบกิจการหลายประเภทกิจการ ให้ชําระค่าธรรมเนียมของทุกประเภทกิจการรวมกัน ทั้งนี้ ให้ผู้ได้รับใบอนุญาตมีหน้าที่ชําระค่าธรรมเนียมเฉพาะใบอนุญาตที่เริ่มประกอบกิจการแล้ว


ส่วน ๑ อัตราค่าธรรมเนียมที่ขึ้นกับปริมาณธุรกิจ

---------------------------------------


ข้อ ๕ ให้ผู้ได้รับใบอนุญาตประกอบธุรกิจหลักทรัพย์ประเภทดังต่อไปนี้ ชําระค่าธรรมเนียมที่ขึ้นกับปริมาณธุรกิจตามที่กําหนดในส่วนนี้ โดยจํานวนที่ชําระต้องไม่ต่ํากว่าค่าธรรมเนียมขั้นต่ําที่กําหนดในข้อ 6 

(1)  การเป็นนายหน้าซื้อขายหลักทรัพย์ 

(2)  การค้าหลักทรัพย์

(3)  การจัดจําหน่ายหลักทรัพย์

(4)  การจัดการกองทุนรวม

(5)  การจัดการกองทุนส่วนบุคคล

(6)  การเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุน และประกอบธุรกิจหลักทรัพย์ประเภทการจัดการกองทุนรวมหรือการจัดการกองทุนส่วนบุคคลด้วย


ข้อ ๖ ให้ผู้ได้รับใบอนุญาตตามข้อ 5 ชําระค่าธรรมเนียมขั้นต่ําตามหลักเกณฑ์ดังต่อไปนี้

(1)  การประกอบธุรกิจหลักทรัพย์ตามข้อ 5(1) (2)                                                      ค่าธรรมเนียมขั้นต่ํา 500,000 บาท

          หรือ (3) ประเภทใดประเภทหนึ่งหรือหลายประเภท

(2)  การประกอบธุรกิจหลักทรัพย์ตามข้อ 5(4)                                                           ค่าธรรมเนียมขั้นต่ํา 500,000 บาท

         หรือ (6) ประเภทใดประเภทหนึ่งหรือหลายประเภท

(3)  การประกอบธุรกิจหลักทรัพย์ตามข้อ 5(5)                                                           ค่าธรรมเนียมขั้นต่ํา 500,000 บาท

         และไม่ได้ประกอบธุรกิจหลักทรัพย์ตาม

          ข้อ 5(1) (2) (3) (4) และ (6) 

(4)  ในกรณีที่ผู้ได้รับใบอนุญาตซึ่งต้องชําระค่า                                                           ค่าธรรมเนียมขั้นต่ํา 500,000 บาท

          ธรรมเนียมขั้นต่ําตาม (1) และ (2) 

          ขอหยุดการประกอบธุรกิจหลักทรัพย์

          ตามข้อ 5(1) (2) และ (3) ทุกประเภท 

          หรือขอหยุดการประกอบธุรกิจหลักทรัพย์

          ตามข้อ 5(4) หรือขอหยุดการประกอบ

          ธุรกิจหลักทรัพย์ดังกล่าวทั้งหมด 


ข้อ ๗ ให้ผู้ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ชําระค่าธรรมเนียมตามหลักเกณฑ์ดังต่อไปนี้

(1)  ค่าธรรมเนียมการเป็นนายหน้าซื้อขายหลักทรัพย์ในตลาดหลักทรัพย์สําหรับบริษัทหลักทรัพย์ที่เป็นสมาชิกของตลาดหลักทรัพย์ ให้คํานวณจากมูลค่าการซื้อขายหลักทรัพย์ในตลาดหลักทรัพย์ ในอัตราดังนี้

          ส่วนที่ไม่เกิน 200,000 ล้านบาท                                                                           อัตราร้อยละ 0.0018

          ส่วนที่เกินกว่า 200,000 ล้านบาทแต่ไม่เกิน 400,000 ล้านบาท                           อัตราร้อยละ 0.0015

          ส่วนที่เกินกว่า 400,000 ล้านบาท                                                                         อัตราร้อยละ 0.0007

ทั้งนี้ มูลค่าการซื้อขายหลักทรัพย์ในตลาดหลักทรัพย์ตามวรรคหนึ่ง ให้หมายความถึงมูลค่าการซื้อขายหลักทรัพย์ในตลาดหลักทรัพย์  ไม่ว่าการซื้อขายหลักทรัพย์ดังกล่าวจะเป็นการซื้อขายเพื่อบัญชีลูกค้าหรือเพื่อบัญชีบริษัทหลักทรัพย์เอง หักด้วยมูลค่าการซื้อขายหลักทรัพย์ที่เกิดจากรายการซื้อขายหลักทรัพย์ของบริษัทหลักทรัพย์ที่มิได้เป็นสมาชิกของตลาดหลักทรัพย์ตาม (2) และมูลค่าการซื้อขายหลักทรัพย์อันเป็นตราสารแห่งหนี้

(2)  ค่าธรรมเนียมการเป็นนายหน้าซื้อขายหลักทรัพย์ในตลาดหลักทรัพย์สําหรับบริษัทหลักทรัพย์ที่มิได้เป็นสมาชิกของตลาดหลักทรัพย์ ให้ชําระค่าธรรมเนียมในอัตราตาม (1) โดยคํานวณจากมูลค่าการซื้อขายหลักทรัพย์ที่ทํารายการซื้อขายหลักทรัพย์ผ่านบริษัทหลักทรัพย์ที่เป็นสมาชิกของตลาดหลักทรัพย์  ทั้งนี้ ไม่ว่าการซื้อขายหลักทรัพย์ดังกล่าวจะเป็นการซื้อขายเพื่อบัญชีลูกค้าหรือเพื่อบัญชีบริษัทหลักทรัพย์เอง หักด้วยมูลค่าการซื้อขายหลักทรัพย์อันเป็นตราสารแห่งหนี้ 

(3)  ค่าธรรมเนียมการเป็นนายหน้าซื้อขายหลักทรัพย์นอกตลาดหลักทรัพย์ ให้ชําระค่าธรรมเนียมในอัตราร้อยละ 1 โดยคํานวณจากรายได้ค่าธรรมเนียมที่ได้รับจากการเป็นนายหน้าซื้อขายหลักทรัพย์นอกตลาดหลักทรัพย์


ข้อ ๘ ให้ผู้ได้รับใบอนุญาตประกอบธุรกิจหลักทรัพย์ประเภทการค้าหลักทรัพย์ชําระค่าธรรมเนียมในอัตราร้อยละ 1 โดยคํานวณจากกําไรสุทธิ (net capital gain) ที่เกิดจากการค้าหลักทรัพย์ประเภทตราสารแห่งหนี้และหน่วยลงทุน


ข้อ ๙ ให้ผู้ได้รับใบอนุญาตประกอบธุรกิจหลักทรัพย์ประเภทการจัดจําหน่ายหลักทรัพย์ ชําระค่าธรรมเนียมในอัตราร้อยละ 1 โดยคํานวณจากรายได้ค่าธรรมเนียมที่ได้รับจากการจัดจําหน่ายหลักทรัพย์ 


ข้อ ๑๐ ให้ผู้ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม ชําระค่าธรรมเนียมตามหลักเกณฑ์ดังต่อไปนี้

(1)  ค่าธรรมเนียมการบริหารจัดการกองทุนรวม ให้คํานวณจากมูลค่าทรัพย์สินสุทธิภายใต้การบริหารจัดการเฉลี่ยในรอบปีปฏิทิน โดยนํามูลค่าทรัพย์สินสุทธิภายใต้การบริหารจัดการ ณ สิ้นวันทําการสุดท้ายของเดือนมาถัวเฉลี่ย ในอัตราดังนี้

          ส่วนที่ไม่เกิน 50,000 ล้านบาท                                                       อัตราร้อยละ 0.0050 

          ส่วนที่เกินกว่า 50,000 ล้านบาทแต่ไม่เกิน 100,000 ล้านบาท       อัตราร้อยละ 0.0040

          ส่วนที่เกินกว่า 100,000 ล้านบาทแต่ไม่เกิน 200,000 ล้านบาท     อัตราร้อยละ 0.0025

          ส่วนที่เกินกว่า 200,000 ล้านบาทแต่ไม่เกิน 300,000 ล้านบาท     อัตราร้อยละ 0.0010

          ส่วนที่เกินกว่า 300,000 ล้านบาท                                                   อัตราร้อยละ 0.0005 

(2)  ค่าธรรมเนียมการเป็นนายทะเบียนกองทุนรวมหรือการขายและรับซื้อคืนหน่วยลงทุน ให้ชําระค่าธรรมเนียมในอัตราร้อยละ 1 โดยคํานวณจากรายได้ค่าธรรมเนียมการเป็นนายทะเบียนกองทุนรวมภายใต้การจัดการของตนเอง หรือค่าธรรมเนียมการขายและรับซื้อคืนหน่วยลงทุนหักด้วยค่าธรรมเนียมการขายและรับซื้อคืนหน่วยลงทุนที่ผู้ได้รับใบอนุญาตได้จ่ายให้ตัวแทนขายและรับซื้อคืนหน่วยลงทุนที่เป็นบริษัทหลักทรัพย์ประเภทการเป็นนายหน้าซื้อขายหลักทรัพย์หรือยอมให้บริษัทดังกล่าวหักไว้ได้


ข้อ ๑๑ ให้ผู้ได้รับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคลชําระค่าธรรมเนียมตามหลักเกณฑ์ดังต่อไปนี้

(1)  ค่าธรรมเนียมการบริหารจัดการกองทุนส่วนบุคคล ให้คํานวณจากมูลค่าทรัพย์สินสุทธิภายใต้การบริหารจัดการเฉลี่ยในรอบปีปฏิทิน โดยนํามูลค่าทรัพย์สินสุทธิภายใต้การบริหารจัดการ ณ สิ้นวันทําการสุดท้ายของเดือนมาถัวเฉลี่ย ในอัตราตามข้อ 10(1)

(2)  ค่าธรรมเนียมการเป็นนายทะเบียนกองทุนสํารองเลี้ยงชีพ ให้ชําระค่าธรรมเนียมในอัตราร้อยละ 1 โดยคํานวณจากรายได้ค่าธรรมเนียมการเป็นนายทะเบียนกองทุนสํารองเลี้ยงชีพภายใต้การจัดการของตนเอง


ข้อ ๑๒ ให้ผู้ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุน และประกอบธุรกิจหลักทรัพย์ประเภทการจัดการกองทุนรวมหรือการจัดการกองทุนส่วนบุคคลด้วย ชําระค่าธรรมเนียมสําหรับธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุน ในอัตราร้อยละ 1 โดยคํานวณจากรายได้ค่าธรรมเนียมที่ได้รับจากการเป็นนายหน้าซื้อขายหลักทรัพย์ หรือกําไรสุทธิที่เกิดจากการค้าหลักทรัพย์ หรือรายได้ค่าธรรมเนียมที่ได้รับจากการจัดจําหน่ายหลักทรัพย์ ที่เป็นหน่วยลงทุน แล้วแต่กรณี


ข้อ ๑๓ ในกรณีที่ผู้ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ และการจัดจําหน่ายหลักทรัพย์ เป็นธนาคารพาณิชย์หรือสถาบันการเงินที่มีกฎหมายเฉพาะจัดตั้งขึ้นและขอจํากัดขอบเขตการประกอบธุรกิจหลักทรัพย์ของตนไว้เฉพาะหลักทรัพย์อันเป็นตราสารแห่งหนี้หรือหน่วยลงทุน ให้ผู้ได้รับใบอนุญาตได้รับยกเว้นค่าธรรมเนียมขั้นต่ําตามข้อ 6 สําหรับการประกอบธุรกิจหลักทรัพย์ดังกล่าว และค่าธรรมเนียมตามข้อ 7 ข้อ 8 และข้อ 9 แต่ต้องชําระค่าธรรมเนียมคงที่ตามหลักเกณฑ์ดังต่อไปนี้แทน

(1)  การค้าหลักทรัพย์ที่จํากัดขอบเขตเฉพาะหลักทรัพย์

       อันเป็นตราสารแห่งหนี้                                           ปีละ 1,000,000 บาท

(2)  การจัดจําหน่ายหลักทรัพย์ที่จํากัดขอบเขต

       เฉพาะหลักทรัพย์อันเป็นตราสารแห่งหนี้                ปีละ 1,000,000 บาท

(3)  การเป็นนายหน้าซื้อขายหลักทรัพย์ การค้าหลักทรัพย์ 

       หรือการจัดจําหน่ายหลักทรัพย์ ที่จํากัดขอบเขต

       เฉพาะหลักทรัพย์ที่เป็นหน่วยลงทุน  เว้นแต่กรณี

        ตามวรรคสอง                                                          ปีละ 500,000 บาท

ในกรณีที่ผู้ได้รับใบอนุญาตตามวรรคหนึ่งประกอบธุรกิจหลักทรัพย์ประเภทการจัดการกองทุนรวมหรือการจัดการกองทุนส่วนบุคคลด้วย ให้ผู้ได้รับใบอนุญาตได้รับยกเว้นค่าธรรมเนียมตาม  วรรคหนึ่ง (3) แต่ต้องชําระค่าธรรมเนียมที่ขึ้นกับปริมาณธุรกิจในอัตราตามข้อ 12 แทน 


ส่วน ๒ อัตราค่าธรรมเนียมคงที่

-------------------------------


ข้อ ๑๔ ให้ผู้ได้รับใบอนุญาตประกอบกิจการประเภทดังต่อไปนี้ ชําระค่าธรรมเนียมตามอัตราที่กําหนดดังนี้

(1)  การค้าหลักทรัพย์อันเป็นตราสารแห่งหนี้                              ปีละ 1,000,000 บาท

(2)  การจัดจําหน่ายหลักทรัพย์อันเป็นตราสารแห่งหนี้                ปีละ 1,000,000 บาท

(3)  การเป็นนายหน้าซื้อขายหลักทรัพย์ การค้าหลักทรัพย์ 

       หรือการจัดจําหน่ายหลักทรัพย์ ที่เป็นหน่วยลงทุน 

        ประเภทใดประเภทหนึ่งหรือหลายประเภท 

        และไม่ได้ประกอบกิจการประเภทการจัดการ

        กองทุนรวมและการจัดการกองทุนส่วนบุคคล                       ปีละ 500,000 บาท

(4)  การให้สินเชื่อเพื่อธุรกิจหลักทรัพย์                                           ปีละ 500,000 บาท

(5)  การเป็นนายหน้าระหว่างผู้ค้าหลักทรัพย์                                 ปีละ 50,000 บาท

(6)  การจัดการเงินร่วมลงทุน                                                         ปีละ 50,000 บาท

(7)  การให้บริการเป็นนายทะเบียนหลักทรัพย์                                 ปีละ 50,000 บาท

(8)  การเป็นที่ปรึกษาการลงทุน                                                       ปีละ 25,000 บาท 

ในกรณีที่ระยะเวลาจนถึงสิ้นปีปฏิทินสําหรับปีแรกที่เริ่มประกอบกิจการเหลือน้อยกว่าหกเดือน ให้ผู้ได้รับใบอนุญาตชําระค่าธรรมเนียมเพียงกึ่งหนึ่งของค่าธรรมเนียมที่กําหนดไว้ตามวรรคหนึ่ง


หมวด ๒ กําหนดเวลาและวิธีการชําระค่าธรรมเนียม

-------------------------------------------


ข้อ ๑๕ ให้ผู้ได้รับใบอนุญาตชําระค่าธรรมเนียมที่ขึ้นกับปริมาณธุรกิจต่อสํานักงาน โดยให้แบ่งชําระเป็นสองงวดดังนี้          

(1)  งวดแรก ให้ชําระค่าธรรมเนียมขั้นต่ําตามข้อ 6 ภายในวันที่ 31 มกราคมของปีนั้น เว้นแต่ในปีแรกของการเริ่มประกอบกิจการ ให้ผู้ได้รับใบอนุญาตชําระค่าธรรมเนียมขั้นต่ําในวันที่เริ่มประกอบกิจการ และ

(2)  งวดที่สอง ให้ชําระค่าธรรมเนียมส่วนที่เกินกว่าค่าธรรมเนียมตาม (1) ภายในวันที่ 31 มกราคมของปีถัดไป 

ในกรณีที่มีการเลิกประกอบกิจการหรือถูกเพิกถอนใบอนุญาต ให้ชําระค่าธรรมเนียมส่วนที่ยังไม่ได้ชําระหรือยังคงค้างอยู่ภายในสามสิบวันนับแต่วันที่รัฐมนตรีอนุญาตให้เลิกประกอบกิจการหรือวันที่รัฐมนตรีสั่งเพิกถอนใบอนุญาต แล้วแต่กรณี


ข้อ ๑๖ ให้ผู้ได้รับใบอนุญาตชําระค่าธรรมเนียมคงที่ต่อสํานักงานเป็นรายปีตามปีปฏิทินภายในวันที่ 31 มกราคมของปีนั้น เว้นแต่ในปีแรกของการเริ่มประกอบกิจการ ให้ผู้ได้รับใบอนุญาตชําระค่าธรรมเนียมในวันที่เริ่มประกอบกิจการ


ข้อ ๑๗ ในการยื่นชําระค่าธรรมเนียมตามข้อ 15 และข้อ 16 ให้ผู้ได้รับใบอนุญาตจัดทําและยื่นรายละเอียดรายงานการชําระค่าธรรมเนียมการประกอบกิจการตามที่ได้รับใบอนุญาตต่อสํานักงานตามแบบและวิธีการที่จัดไว้บนเว็บไซต์ของสํานักงาน


หมวด ๓ บทเฉพาะกาล

--------------------------


ข้อ ๑๘ ให้บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ตามกฎกระทรวง ฉบับที่ 5 (พ.ศ. 2539) ออกตามความในพระราชบัญญัติหลักทรัพย์และตลาดหลักทรัพย์ พ.ศ. 2535  และบริษัทหลักทรัพย์ดังกล่าวได้รับยกเว้นค่าธรรมเนียมการประกอบกิจการตามประกาศคณะกรรมการกํากับหลักทรัพย์และตลาดหลักทรัพย์ ที่ กธ/น/ย. 47/2546  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 30 ธันวาคม พ.ศ. 2546  ได้รับยกเว้นค่าธรรมเนียมตามประกาศนี้ ตั้งแต่ปี พ.ศ. 2554  จนถึงปีที่สํานักงานไม่สามารถนําค่าธรรมเนียมใบอนุญาตที่บริษัทหลักทรัพย์ได้ชําระไว้มาหักทอนด้วยค่าธรรมเนียมการประกอบกิจการในอัตราปีละห้าล้านบาทหรือตามจํานวนเงินค่าธรรมเนียมการประกอบกิจการที่คํานวณได้ตามหลักเกณฑ์ในประกาศนี้ แล้วแต่จํานวนใดจะสูงกว่า


ข้อ ๑๙ บรรดาค่าธรรมเนียมที่ผู้ได้รับใบอนุญาตต้องชําระตามประกาศคณะกรรมการกํากับหลักทรัพย์และตลาดหลักทรัพย์ ที่ กธ/น/ย. 47/2546  เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 30 ธันวาคม พ.ศ. 2546  หากยังไม่ได้ชําระหรือยังคงค้างอยู่ ให้ผู้ได้รับใบอนุญาตชําระให้เสร็จสิ้นตามหลักเกณฑ์และระยะเวลาที่กําหนดไว้ตามประกาศดังกล่าวจนกว่าจะชําระแล้วเสร็จ


หมวด ๔ วันมีผลใช้บังคับของประกาศ

------------------------------------


ข้อ ๒๐ ประกาศนี้ให้ใช้บังคับตั้งแต่วันที่ 1 มกราคม พ.ศ. 2554  เป็นต้นไป


ผู้มีอํานาจลงนาม - ประกาศ  ณ วันที่  1  ธันวาคม  พ.ศ. 2553 

 

 

 

                                                                (นายวิจิตร  สุพินิจ)

                                                                 ประธานกรรมการ 

                                       คณะกรรมการกํากับหลักทรัพย์และตลาดหลักทรัพย์


หมายเหตุ - : เหตุผลในการออกประกาศฉบับนี้ คือ โดยที่คณะกรรมการ ก.ล.ต. เห็นสมควรให้ปรับปรุงอัตราการจัดเก็บค่าธรรมเนียมสําหรับการประกอบกิจการตามที่ได้รับใบอนุญาตตามพระราชบัญญัติหลักทรัพย์และตลาดหลักทรัพย์ พ.ศ. 2535 เพื่อรองรับการเปิดเสรีใบอนุญาตการประกอบธุรกิจหลักทรัพย์และเพื่อให้สอดคล้องกับภาระต้นทุนในการกํากับดูแลการประกอบกิจการตามที่ได้รับใบอนุญาตของสํานักงาน จึงจําเป็นต้องออกประกาศนี้